Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om ændring af direktiv 64/432/EØF om veterinærpolitimæssige problemer ved handel inden for Fællesskabet med kvæg og svin"(1)

(2000/C 51/10)

Rådet for Den Europæiske Union besluttede den 18. november 1999 under henvisning til traktatens artikel 37 og 152 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede Leif E. Nielsen til ordfører. Sektionen vedtog sin udtalelse den 16. november 1999.

Det Økonomiske og Sociale Udvalg vedtog på sin 368. plenarforsamling af 8.-9. december 1999, mødet den 8. december, følgende udtalelse med 114 stemmer for, 1 imod og 3 hverken for eller imod, følgende udtalelse.

1. Baggrund

1.1. Direktiv 64/432/EØF om veterinærpolitimæssige problemer ved handel inden for fællesskabet med kvæg og svin(2) er ændret mere end 30 gange, senest med direktiv 98/99(3). Direktivet omhandler en række alvorlige smitsomme husdyrsygdomme. De mange ændringer illustrerer sagens kompleksitet og de betydelige problemer for husdyrsundheden som følge af den frie cirkulation af levende dyr i EU. Blandt de smitsomme husdyrsygdomme er tuberkulose og brucellose. Det er zoonoser på linje med salmonella, listeria, E.coli etc., som kan overføres fra dyr til mennesker. Ikke alle medlemsstater har endnu opnået status som frie eller officielt frie for disse to sygdomme i henhold til direktivets bestemmelser.

1.2. Direktiv 95/25/EF(4) indførte en undtagelsesordning, hvorefter kvæg til opfedning blev undtaget for individuelle prøver for tuberkulose og brucellose ved handel mellem medlemsstater med samme sundhedsstatus. Ved direktiv 98/99/EF besluttede Rådet imidlertid at iværksætte en fuld opdatering af bestemmelserne i det oprindelige direktiv 64/432/EØF pr. 1. juli 1999. Disse ændringer ophæver undtagelsen, og gør det muligt for flere medlemsstater at ansøge om status som officielt fri for tuberkulose og brucellose. Med mindre pågældende dyr hidrører fra et medlemsland, som enten er officielt fri for tuberkulose og brucellose eller håndhæver et godkendt overvågningssystem, kræves således prøver af det enkelte dyr forud for udførsel, herunder til medlemsstater med samme sundhedsstatus.

1.3. Det viste sig imidlertid efterfølgende, at det ikke i praksis ville være muligt at opfylde kravet om individuelle prøver inden denne dato i visse berørte medlemsstater.

1.4. Efter anmodning fra de pågældende medlemsstater foreslår Kommissionen i det foreliggende forslag en begrænset genindførelse af bestemmelserne i direktiv 95/25/EF indtil udgangen af år 2000. Der foreslås samtidig en "opdatering" af procedurebestemmelserne, hvorefter Kommissionen kan gennemføre yderligere overgangsforanstaltninger under medvirken af Den Stående Veterinærkomite. Som ny komiteprocedure foreslås, at Europa-Parlamentet formelt kontrollerer Kommissionens anvendelse af adgangen til at gennemføre sådanne overgangsforanstaltninger. Endelig foreslås visse tekniske bestemmelser med henblik på afklaring af bestemmelser vedrørende tuberkuloseprøver og identifikationssystemet fra dyr i medlemstater, som er officielt fri.

1.5. Udover landbrugspolitikken vedrører forslaget folkesundhed, og er baseret på traktatens artikel 37 og 152. Det skal således vedtages efter fremgangsmåden i traktatens artikel 251 vedrørende den fælles beslutningsprocedure.

2. Generelle bemærkninger

2.1. ØSU har gentagne gange understreget nødvendigheden af, at EU's veterinære harmonisering sker på et højt niveau, og at undtagelsesbestemmelser begrænses til det absolut nødvendige. De senere års udbrud af svinepest har med al ønskelig tydelighed demonstreret, at manglende opmærksomhed og utilstrækkelig opfølgning ved udbrud af smitsomme husdyrsygdomme kan have alvorlige konsekvenser.

2.2. I forbindelse med EU's udvidelse er det desuden afgørende, at de nuværende medlemsstater demonstrerer en høj grad af enighed omkring denne målsætning med de konsekvenser, dette i praksis indebærer for alle involverede parter. Udvidelsen vil medføre øget risiko for spredning af sygdomme over større afstande. FN's landbrugsorganisation FAO har allerede i den nuværende situation advaret mod øgede risici som følge af lange transporter, nye transportveje til og fra lande uden for EU, øget kontakt til lande med ustabile forhold samt fortsat koncentration af husdyrbestanden i visse områder i EU.

2.3. På denne baggrund opfordrer ØSU de berørte medlemslande til snarest at gennemføre de nødvendige foranstaltninger med henblik på opnåelse af fri og efterfølgende officielt fri status for tuberkulose og brucellose. ØSU går som en selvfølge ud fra, at Kommissionen i størst muligt omfang medvirker hertil. Udryddelsen af disse sygdomme vil også gøre det muligt at intensivere indsatsen med hensyn til at bringe andre zoonoser under kontrol.

2.4. Som repræsentant for de interesser, som i praksis berøres af EU's beslutninger, finder ØSU anledning til at opfordre de involverede myndigheder til at sikre sig, at beslutninger som den pågældende er praktisk gennemførlige indenfor den fastsatte tidsfrist. Det er afgørende for EU's tillid og troværdighed, at tidsfrister fastsættes realistisk og fuldtud overholdes af såvel EU's institutioner som de nationale myndigheder.

2.5. I den aktuelle sag er de tidligere fastsatte tidsterminer således først blevet forlænget efter overskridelser på halve år. Det påpeges også først nu, at det ikke uden alvorlige handelsforvridninger ville have været muligt at overholde fristen den 1. juli 1999.

2.6. En af årsagerne til problemet i den foreliggende sag er tilsyneladende, at visse medlemslande kun inddrager de centrale veterinære myndigheder i beslutningsproceduren og undlader at konsultere den decentrale veterinære ekspertise og administration, som har mulighed for en mere objektiv vurdering af de praktiske forhold, og som også vil blive pålagt opgaverne med hensyn til reglernes praktiske gennemførsel og overholdelse. Reglernes uoverskuelighed som følge af de talrige ændringer er uden tvivl medvirkende til den opståede situation.

2.7. ØSU erkender imidlertid nødvendigheden af fleksibilitet i den særlige situation, og kan med ovennævnte forbehold godkende genindførelse af undtagelsesordningen. Det må desuden være en absolut forudsætning, at anvendelse af undtagelsesbestemmelserne kun finder sted med modtagerlandets accept, at dyrene ikke anvendes som brugsdyr, at der ikke er mulighed for at smitte frie besætninger, samt at de under ingen omstændigheder kan indføres til medlemsstater eller regioner med højere status.

2.8. Forslaget om at give Kommissionen beføjelser til under medvirken af Den Stående Veterinærkomite at gennemføre yderligere overgangsforanstaltninger på indtil tre år, medmindre Europa-Parlamentet i de enkelte tilfælde finder, at Kommissionen overskrider sit mandat, er betænkeligt og efterlader flere spørgsmål af principiel karakter. Dette forslag bør derfor ikke uden videre vedtages i forbindelse med en sag af hastende karakter.

2.9. Den fælles beslutningsprocedure er tidskrævende og uhensigtsmæssig i konkrete situationer som den foreliggende. ØSU har derfor fuld forståelse for Kommissionens ønske om en mere enkel og smidig procedure. I den konkrete sag skyldes problemerne dog som nævnt, at grundlaget for Rådets beslutning i december 1998 ikke var tilstrækkeligt undersøgt og gennemarbejdet, hvilket ikke i sig selv begrunder vedtagelse af en ny komiteprocedure. Det vil desuden danne præcedens på andre områder, og en yderligere komplicering af komiteprocedurerne bør undgås. Desuden opstår spørgsmålet om den fremtidige afgrænsning af yderligere overgangsregler, specielt ved gentagelser og i forbindelse med optagelse af nye medlemsstater.

3. Særlige bemærkninger

3.1. Direktiv 64/432/EØF's titel og den danske oversættelse heraf bør ved passende lejlighed revurderes og f.eks. bringes i overensstemmelse med den engelske ordlyd, som refererer til "dyresundhedsmæssige" og ikke "veterinærpolitimæssige" problemer.

Bruxelles, den 8. december 1999.

Beatrice RANGONI MACHIAVELLI

Formand for

Det Økonomiske og Sociale Udvalg

(1) Direktivets titel bør korrigeres på visse sprog, jf. punkt 3.1.

(2) EFT 121 af 29.7.1964.

(3) EFT L 358 af 31.12.1998, s. 107.

(4) EFT L 243 af 11.10.1995 s. 16.